...    রানার ছুটেছে তাই ঝুম ঝুম ঘণ্টা বাজছে রাতে    রানার চলেছে খবরের বোঝা হাতে,    রানার চলেছে, রানার !    রাত্রির পথে পথে চলে কোনো নিষেধ জানে না মানার।    দিগন্ত থেকে দিগন্তে ছোটে রানার-    কাজ নিয়েছে সে নতুন খবর আনার।        রানার ! রানার !    জানা-অজানার    বোঝা আজ তার কাঁধে,    বোঝাই জাহাজ চলেছে চিঠি আর সংবাদে;    রানার চলেছে, বুঝি ভোর হয় হয়,    আরো জোরে, আরো জোরে, এ রানার দূর্বার দূর্জয়।    তার জীবনের স্বপ্নের মত পিছে সরে যায় বন,    আরো পথ, আরো পথ-বুঝি হয় লাল ও পূর্ব কোণ।    অবাক রাতের তারারা আকাশে মিটমিট করে চায়;    কেমন করে এ রানার সবেগে হরিণের ম ধায় !    কত গ্রাম, কত পথ যায় সরে সরে    শহরে রানার যাবেই পৌঁছে ভোরে;    হাতে লণ্ঠন করে  ঠনঠন্ জোনাকিরা দেয় আলো    মাভৈঃ রানার ! এখনো রাতের কালো।        এমনি করেই জীবনের বহু বছরকে পিছু ফেলে,    পৃথিবীর বোঝা ক্ষুধিত রানার পৌঁছে দিয়েছে মেলে।    ক্লান্তশ্বাস ছুঁয়েছে আকাশ, মাটি ভিজে গেছে ঘামে    জীবনের সব রাত্রিকে ওরা কিনেছে অল্প দামে।    অনেক দুঃখ, বহু বেদনায়, অভিমানে অনুরাগে    ঘরে তার প্রিয়া একা শয্যায় বিনিদ্র রাত জাগে।    রানার ! রানার !    এ বোঝা টানার দিন কবে শেষ হবে ?    রাত শেষ  হয়ে সূর্য উঠবে কবে ?    ঘরেতে অভাব; পৃথিবীটা তাই মনে হয় কালো ধোঁয়া,    পিঠেতে টাকার বোঝা, তবু এই টাকাকে যাবে না ছোঁয়া,    রাত নির্জন, পথে কত ভয়, তবুও রানার ছোটে,    দস্যুর ভয়, তারো চেয়ে ভয় কখন সূর্য ওঠে    কত চিঠি লেখে লোকে-    কত সুখে, প্রেমে, আবেগে, স্মৃতিতে, কত দুঃখে ও শোকে    এর দুঃখের চিঠি পড়বে না জানি কেউ কোনো দিনও,    এর জীবনের দুঃখ কেমন, জানবে পথের তৃণ    এর দুঃখের কথা জানবে না কেউ শহরে ও গ্রামে,    এর  কথা ঢাকা পড়ে থাকবেই পাঠাবে সহানুভূতির খামে-    রানার ! রানার ! কী হবে এ বোঝা বয়ে।    কী হবে ক্ষুধার ক্লান্তিকে ক্ষয়ে ক্ষয়ে ?    রানার ! রানার ! ভোর তো হয়েছে- আকাশ হয়েছে লাল,    আলোর স্পর্শে কবে কেটে যাবে এই দুঃখের কাল ?    রানার ! গ্রামের রানার !    সময় হয়েছে নতুন খবর আনার;    শপথের চিঠি নিয়ে চল আজ    ভীরুতা পিছনে ফেলে-    পৌঁছে দাও এ নতুন খবর    অগ্রগতির মেলেদেখা দেবে বুঝি প্রভাত এখুনি-    নেই, দেরী নেই আর,    ছুটে চলো, ছুটে চলো, আরো বেগে    দুর্দম, হে রানার।।    ... 